CELEX: 32017D0434
Language: el
Date: 2017-02-13 00:00:00
Title: Απόφαση (EE) 2017/434 του Συμβουλίου, της 13ης Φεβρουαρίου 2017, σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου

14.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 67/1
            
         ΑΠΌΦΑΣΗ (EE) 2017/434 ΤΟΥ ΣΥΜΒΟΥΛΊΟΥ
   της 13ης Φεβρουαρίου 2017
   σχετικά με την υπογραφή, εξ ονόματος της Ένωσης, και την προσωρινή εφαρμογή της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 209, σε συνδυασμό με το άρθρο 218 παράγραφος 5 και το άρθρο 218 παράγραφος 8 δεύτερο εδάφιο,
   Έχοντας υπόψη την κοινή πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Το Νοέμβριο του 2011 το Συμβούλιο εξουσιοδότησε την Επιτροπή και την Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας να αρχίσουν διαπραγματεύσεις με την Ισλαμική Δημοκρατία του Αφγανιστάν για συμφωνία συνεργασίας για την εταιρική σχέση και την ανάπτυξη («η συμφωνία»).
            
         
               (2)
            
            
               Οι διαπραγματεύσεις για τη συμφωνία ήταν επιτυχείς και η συμφωνία μονογραφήθηκε στις 2 Ιουλίου 2015 στην Καμπούλ.
            
         
               (3)
            
            
               Το άρθρο 59 της συμφωνίας προβλέπει την προσωρινή εφαρμογή της συμφωνίας πριν από την έναρξη ισχύος της.
            
         
               (4)
            
            
               Η συμφωνία θα πρέπει να υπογραφεί εξ ονόματος της Ένωσης και ορισμένες διατάξεις της συμφωνίας θα πρέπει να εφαρμοστούν σε προσωρινή βάση, εν αναμονή της ολοκλήρωσης των διαδικασιών που απαιτούνται για τη σύναψή της.
            
         
               (5)
            
            
               Η υπογραφή της συμφωνίας εξ ονόματος της Ένωσης και η προσωρινή εφαρμογή τμημάτων της συμφωνίας μεταξύ της Ένωσης και της Ισλαμικής Δημοκρατίας του Αφγανιστάν δεν επηρεάζουν την κατανομή αρμοδιοτήτων μεταξύ της Ένωσης και των κρατών μελών της σύμφωνα με τις Συνθήκες,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Εγκρίνεται η υπογραφή εξ ονόματος της Ένωσης της συμφωνίας συνεργασίας για την εταιρική σχέση και την ανάπτυξη μεταξύ της Ευρωπαϊκής Ένωσης και των κρατών μελών της, αφενός, και της Ισλαμικής Δημοκρατίας του Αφγανιστάν, αφετέρου, με την επιφύλαξη της σύναψης της εν λόγω συμφωνίας.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης.
   Άρθρο 3
   1.   Εν αναμονή της έναρξης ισχύος της, σύμφωνα με το άρθρο 59 της συμφωνίας και με την επιφύλαξη των κοινοποιήσεων που προβλέπονται σε αυτήν, τα ακόλουθα τμήματα της συμφωνίας εφαρμόζονται προσωρινά μεταξύ της Ένωσης και της Ισλαμικής Δημοκρατίας του Αφγανιστάν, αλλά μόνο στον βαθμό που καλύπτουν θέματα που εμπίπτουν στην αρμοδιότητα της Ένωσης, συμπεριλαμβανομένων θεμάτων που εμπίπτουν στην αρμοδιότητα της Ένωσης να ορίζει και να εφαρμόζει κοινή εξωτερική πολιτική και πολιτική ασφαλείας:
   
               α)
            
            
               άρθρο 2 (Γενικές αρχές)·
            
         
               β)
            
            
               άρθρο 3 (Πολιτικός διάλογος)·
            
         
               γ)
            
            
               άρθρο 4 (Ανθρώπινα δικαιώματα)·
            
         
               δ)
            
            
               άρθρο 5 (Ισότητα των φύλων)·
            
         
               ε)
            
            
               τίτλος III (Αναπτυξιακή συνεργασία)·
            
         
               στ)
            
            
               τίτλος IV (Συνεργασία στους τομείς του εμπορίου και των επενδύσεων)·
            
         
               ζ)
            
            
               άρθρο 28 (Συνεργασία σε θέματα μετανάστευσης)·
            
         
               η)
            
            
               τίτλος VII (Περιφερειακή συνεργασία)·
            
         
               θ)
            
            
               τίτλος VIII (Θεσμικό πλαίσιο), στον βαθμό που ο στόχος των διατάξεων του εν λόγω τίτλου περιορίζεται στη διασφάλιση της προσωρινής εφαρμογής της συμφωνίας·
            
         
               ι)
            
            
               τίτλος IX (Τελικές διατάξεις), στον βαθμό που ο στόχος των διατάξεων του εν λόγω τίτλου περιορίζεται στη διασφάλιση της προσωρινής εφαρμογής της συμφωνίας.
            
         2.   Η ημερομηνία από την οποία τα τμήματα της συμφωνίας που αναφέρονται στην παράγραφο 1 εφαρμόζονται προσωρινά θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   Άρθρο 4
   Η παρούσα απόφαση αρχίζει να ισχύει την επομένη της έκδοσής της.
   
      Βρυξέλλες, 13 Φεβρουαρίου 2017.
      
         
            Για το Συμβούλιο
         
         
            Ο Πρόεδρος
         
         L. GRECH